Seesand eis sy tol in doellose sukkelstryd | Netwerk24
Seesand eis sy tol in doellose sukkelstryd
Deur Christiaan Fransman 23 Maart 2020 06:02
Die speler van die wedstryd, Sandro Issel (regs), saam met afrigter Jeandré Hartman.
View of Hope moes nie net Saterdag sy baie goeie teenstanders, Young Ideas, trotseer nie, maar ook die elemente op sy seesand-veld die hoof bied.
Dit was ’n klipharde wedstryd waar geen genade gegee of gevra is nie.
“View of Hope het die loot gewen en besluit om eerste opdraand te speel, sê Christiaan Fransman, View of Hope se voorsitter. “Die wedstrydplan was ook om die eerste helfte doelloos te eindig sodat die span in die tweede helfte druk op sy opponente kon plaas, want dan sou die spelers afdraand speel en ook waar die speelveld ’n bietjie meer gelyk was. Die span het in sy eerste mikpunt geslaag. Hoewel Ideas baie druk toegepas het, het Sandro Issel sy doelhok soos die rots van Gibraltar bewaar en heelwat doelskote afgeweer.”
Hope het in die eerste helfte heelwat kanse gekry, veral deur Brendon Hendrickse, Clyde Richards en die regter­vleuel, maar is deur die teenstanders en sy doelwagter afgeweer.
Die rustydtelling was 0-0.
Die tweede helfte het heelwat geleenthede vir albei kante opgelewer, maar goeie verde­diging van albei spanne het doele afgeweer. “Die wedstryd het amper in die laaste minuut vir View of Hope in ’n nagmerrie geëindig toe Ideas se topdoelskieter vir Sandro man-tot-man gekruis het, maar Sandro se koelkop-benadering het veroorsaak dat sy opponent die bal regs van die regoppaal verbygestuur het. View of Hope se spelers het in die tweede helfte begin stoom afblaas, want die seesand waarop hulle gespeel het, het sy tol geëis.”
Die eindtelling was steeds 0-0.
Issel is as speler van die wedstryd aangewys met Dyllan Hartman met sy rotsvaste verdediging, kort op sy hakke.